City Magazine

Sub Focus // Luka Beograd // 12.09.
2025-09-12 19:00 - 22:30 (Europe/Belgrade) | Luka Beograd, Žorža Klemansoa 37, Beograd, 11000, Srbija
Jedan od najuticajnijih umetnika drum and bass scene, Sub Focus, premijerno nastupa u Beogradu, 12. septembra u OpenAir Corneru u Luci Beograd! Ovaj ekskluzivni događaj donosi vrhunsku muzičku produkciju, spektakularne vizuelne efekte i energiju koja će publiku ostaviti bez daha.
Sub Focus je umetničko ime Nicka Douwme, DJ-a i producenta drum and bass muzike, koji je postao jedno od ključnih imena globalne scene vrlo brzo nakon svog prvog izdanja. Njegov uspon je započeo kada je potpisao za kultnu izdavačku kuću RAM Records, a njegov istoimeni album iz 2009. godine označio je prekretnicu u njegovoj karijeri. Poznat po futurističkim bas linijama, zaraznim melodijama i moćnim vokalima, Sub Focus je stvorio hitove poput Tidal Wave, Desire, Turn Back Time i Solar System, koji su osvojili publiku širom sveta.
Kroz svoju karijeru, Sub Focus je sarađivao sa umetnicima kao što su Chase & Status i Example, a njegove pesme su stekle obožavaoce među legendama kao što su Zane Lowe, Annie Mac, Grooverider i Mistajam. Od svojih početaka kao jungle DJ-a do statusa jednog od najvažnijih kompozitora bass muzike, Sub Focus je postao sinonim za inovativnost u britanskoj elektronskoj muzici.
Poznat po energičnim nastupima i besprekornoj produkciji, Sub Focus donosi nezaboravno iskustvo svakom rejvu, a publika u Beogradu konačno će imati priliku da uživa u njegovom spektaklu uživo.
Ulaznice su dostupne putem platforme cooltix.rs, a cena promo ulaznice za parter iznosi 1.790 RSD, dok je cena VIP ulaznice 2.890 RSD.
Pratite organizaciju BLNDR za najnovije informacije i detalje o predstojećem događaju.

Svemirko // Istina Mašina // 12.09.
2025-09-12 21:30 - 23:30 | Istina Mašina, Bulevar 12. februara 76, Niš, 18000
Jedan od omiljenih bendova regionalne scene, Svemirko, ponovo stiže u Niš. Nakon što su pre dve godine održali dva rasprodata koncerta u ovom gradu, Svemirko će nastupiti 12. septembra u klubu Istina Mašina, donoseći svoj prepoznatljivi emo-macho pop zvuk.
Ulaznice za koncert dostupne su po ceni od 1500 dinara u klubu Istina Mašina, Bulevar 12. februara 76, Niš, kao i online na Bilet.rs.
Svemirko se smatra „jednim od najvećih fenomena savremene ex-yu scene“. Poznati su po energičnim nastupima kojima opravdavaju status regionalne koncertne senzacije, kao i po pesmama koje su postale himne jedne generacije. Nakon “-ija” trilogije – „Vanilija” (2017), „Tunguzija” (2018) i „Skalamerija” (2020), bend novim singlom „Ja te vodim do dna“ najavljuje i novi studijski album čiji se izlazak očekuje na jesen.
Nišku publiku ponovo će oduševiti prepoznatljivim hitovima iz svoje diskografije, poput „Slučajna cesta“, „Zauvijek zen“, „Žena od vanilije“, „Miris grada“ i „Dizajnerica Laura“, kao i novim singlovima i pesmama sa nadolazećeg albuma, koje će premijerno izvesti uživo.
Poznati po postavljanju trendova i pomeranju granica, Svemirko konstantno unosi novitete i u svoje nastupe uživo. Jedino što je sigurno jeste da nikoga neće ostaviti ravnodušnim.

Everything is Coffee Party // Emma (Makenzijeva 45) // 13.09
2025-09-13 10:00 - 15:00 | Emma
Beograd, poznat kao regionalna prestonica nezaboravnog provoda, ovog puta donosi nešto sasvim drugačije, prvi Coffee Party, u subotu 13. septembra u Emmi, Makenzijeva 45. Ovaj inovativan koncept druženja i žurke na kafi, inspirisan je globalnim trendom health clubbinga. Ideja je jednostavna: sjajna muzika, energična atmosfera i miris sveže kafe, sve to u dnevnom terminu i bez alkohola.
Format koji je već osvojio svetske metropole sada stiže i u Beograd – u subotu 13. septembra od 10 do 15 časova, uz pažljivo biran program i druženje uz DJ Nexie, DJ Isidora i DJ Neshizzu. Generacija Z, koja u sve većem broju bira zdrave navike i alternativne načine izlaska, zaslužna je za ovaj novi talas gradske kulture.
Coffee Party nije samo događaj, to je nova kultura dnevnog izlaska. Mesto gde se spajaju ljubitelji kvalitetnog zvuka, urbanog ambijenta i pozitivne energije. U prijatnoj dnevnoj atmosferi, posetioci će moći da započnu vikend uz razbuđujuće gutljaje kafe, moderne elektronske ritmove i druženje, bez noćne vreve i mamurluka. Od 10 do 12 časova na Coffee Party-ju kafa je on the house, uz priliku da isprobate pažljivo odabrane domaće brendove, gastronomske fuzije iz Emma kuhinje i osvežavajuće prirodne napitke.
Za muzički deo Coffee Party-ja zadužena su trojica iskusnih DJ-eva: Nexie, Isidor i Neshizza. Nexie je poznat po svom prepoznatljivom melodic techno zvuku i setovima koji su obeležili brojne beogradske i regionalne klupske večeri. Isidor muziku gradi kao intimnu priču na plesnom podijumu. Njegovi setovi donose poseban balans groove-a i emocije, što su prepoznali i svetski izvođači sa kojima je delio pult. Neshizza, koji je na sceni još od 2010. godine, oblikovao je sopstveni stil kroz spoj house, deep house i techno zvuka, a publika ga pamti po energičnim nastupima i osećaju za trenutak.

Musicology Showcase // BitefArtCafe klub // 17.09
2025-09-17 20:00 - 23:30 | BitefArtCafe, Mitropolita Petra 8, Beograd, Srbija
Lilin, Ana Protulipac, Stevan Milijanović Ambiental Project, Coffee Shop Kollektive, ILIJA, Dino & The Groove Society i BAŠ BAŠ sviraće

17. septembra u BitefArtCafe klubu u okviru Musicology Showcase svirke.

Ovi talentovani muzičari su se tokom 2024/25 koncertne sezone predstavili kao predgrupe renomiranim izvođačima kao što su: Incognito, Jose James, Bill Laurance and Michael League, Kyoto Jazz Massive ft. Vanessa Freeman & EOANDO, Lalah Hathaway, Jazzanova i Yellowjackets. Musicology Sessions je treću godinu zaredom, u partnerstvu sa Lenovo Srbija, pružio priliku autorskim bendovima različitih žanrovskih afiniteta da predstave svoj rad.
Ovaj muzički spektakl obećava nezaboravno veče ispunjeno vrhunskim muzičkim izvođenjima i raznovrsnim žanrovima u kojima će publika će imati priliku da uživa. Prisutni će moći da glasaju za svog favorita, čime će se njihov glas pridružiti odluci stručnog žirija o pobednicima.
Nagrade koje je obezbedio Lenovo Srbija za tri najuspešnija benda su:
– Prva nagrada: Snimanje albuma u profesionalnom muzičkom studiju
– Druga nagrada: Vaučer u prodavnici muzičke opreme
– Treća nagrada: Profesionalni fotoshooting

„FINALE Musicology SHOWCASE by Lenovo“ predstavlja jedinstvenu priliku za afirmaciju domaćih autorskih bendova, stavljajući ih u prvi plan muzičke scene.

Black Coffee // Open Air Luka Beograd // 18.09.
2025-09-18 19:00 - 23:30 | Luka Beograd, Žorža Klemansoa 37, Beograd, 11000, Srbija
Jedan od najuticajnijih svetskih di-džejeva i producenata, globalna ikona elektronske muzike i dobitnik Gremi nagrade – Black Coffee, nastupiće u Beogradu, 18. septembra, u jedinstvenom Open Air prostoru Luke Beograd.
Publika u Srbiji imaće priliku da uživo doživi jednog od najcenjenijih umetnika savremene elektronske scene, čiji nastupi širom sveta privlače desetine hiljada ljudi. Beograd će 18. septembra postati deo globalne mape muzičkih destinacija koje je Black Coffee osvojio svojim prepoznatljivim zvukom i jedinstvenim pristupom muzičkoj produkciji i DJ setovima.
Black Coffee, pravog imena Nkosinathi Innocent Maphumulo, rođen je u Durbanu, Južna Afrika, a njegovo muzičko stvaralaštvo duboko je ukorenjeno u bogatoj i raznovrsnoj muzičkoj tradiciji njegove domovine. Njegov stil je spoj tradicionalnih afričkih ritmova, džeza i savremenog house zvuka, što ga je izdvojilo na globalnoj sceni i donelo mu status jednog od najtraženijih izvođača elektronske muzike.
Prvi veliki korak ka svetskoj afirmaciji napravio je 2003. godine, učestvujući na prestižnoj Red Bull Music Academy. Već 2005. objavljuje svoj debitantski album „Black Coffee“, kojim se pozicionirao kao vodeća figura u južnoafričkom house pokretu. Njegov hit „Superman“ postao je simbol ovog žanra, a kasnije je u saradnji sa Drake-om dobio i novu globalnu verziju, dodatno proširivši njegov uticaj na svetsku muzičku scenu.
Tokom godina, Black Coffee je nastupao na najvećim svetskim festivalima i u najpoznatijim klubovima – od Ibize do Majamija, od Coachelle do Tomorrowlanda. Njegovi setovi poznati su po snažnim emotivnim linijama, dubokim basovima i hipnotišućem ritmu koji briše granice između publike i izvođača.
Godine 2022. osvojio je najprestižniju muzičku nagradu – Gremi za najbolji Dance-Electronic album za izdanje „Subconsciously“, postavši prvi umetnik iz Južne Afrike koji je poneo ovu nagradu u toj kategoriji. Pored Gremija, dobitnik je i brojnih drugih priznanja – uključujući BET Awards, South African Music Awards i DJ Awards. Od 2016. godine konstantno se nalazi na listi 100 najboljih svetskih DJ-eva prema izboru DJ Maga.
Pored muzičke karijere, Black Coffee je posvećen i humanitarnom radu. Kroz svoju Black Coffee Foundation aktivno učestvuje u obrazovanju i osnaživanju mladih u Južnoj Africi, a trenutno je u fazi izgradnje muzičke škole u rodnoj zemlji, sa ciljem razvoja i podrške novim talentima.
Ulaznice za ovaj ekskluzivni događaj dostupne su putem Cooltix platforme. Cena regularne ulaznice iznosi 3.490 dinara, dok je broj VIP ulaznica veoma limitiran, po ceni od 5.990 dinara.

Dub FX // Zappa Barka // 27.09.
2025-09-27 20:00 - 22:00 | Zappa Barka, Nebojšina Kula, Beograd
Svetski poznati izvođač, producent, bitbokser, tekstopisac i instrumentalista Dub FX nastupiće 27. septembra u Beogradu, na Zappa barci, u organizaciji producentske kuće Long Play. Australijanac koji već skoro 20 godina na jedinstven način spaja džez, rege, hip-hop. sambu, drum’n’bass, dubstep, i njegov saradnik Woodnote stižu u srpsku prestonicu u sklopu velike evropske turneje na kojoj promovišu zajednički album i projekat “Open Secret Society”.
“Ovo nije ‘samo’ još jedna turneja. ‘Open Secret Society’ je pokret koji se temelji na transparentnosti, jedinstvu i ideji da muzika može da proširi um. Za razliku od tajnih društava koja koče čovečanstvo, ova zajednica promoviše otvorenost i istinsku povezanost”, objašnjava Dub FX. Album “Open Secret Society” moći će da se nabavi tokom turneje, a posetioci će imati prilike na koncertima da ga dobiju direktno od izvođača.
Dub FX je stekao popularnost uličnim performansima, promovišući originalni live looping stil. Svetom je brzo počela da se širi fascinacija umetnikom koji proizvodi sve zvukove samo svojim glasom, FX pedalom i loop mašinom. U svojim tekstovima konstantno je promovisao pozitivnost i podsticao na samoosnaživanje. Samostalnu karijeru počeo je 2005, a prvi album “Live In the Street” objavio je 2007. godine.
Usledila su studijska izdanja “Everythinks a Ripple” (2009), “Theory Of Harmony” (2013) i druga, zaključno sa “Infinite Reflection” (2023). Posebno upečatljiv je album “Roots” (2020) gde svaka pesma ima svoj strip. Celina predstavlja grafički roman koji je napisao sam Dub FX,
a ilustrovali su ga umetnici iz celog sveta.
Ulaznice za koncert Dub FX 27. septembra na Zappa barci koštaju 2.350 dinara.

357 // Dom omladine Beograda // 27.09.
2025-09-27 21:00 - 23:00 | Dom omladine Beograda, Makedonska 22, Beograd, Srbija
Grupa Trip At 7, poznatija po svom kraćem nazivu 357, predstavlja specifičnu pojavu na srpskoj rok sceni. Iako možda nisu mejnstrim bend, njihov zvuk i pristup muzici pružaju jedinstveno iskustvo koje zaslužuje pažnju šire javnosti.
Povodom 30. rođendana, održaće veliki slavljenički koncert 27. septembra od 21.00, u sali Amerikana Doma omladine Beograda. Ograničena količina ulaznica po promotivnoj ceni od 1500 RSD može se nabaviti na Blagajni DOB, putem eFinity prodajne mreže i onlajn. Redovna pretprodajna cena ulaznica iznosiće 1800 RSD.
Osnovani su 1995. godine u Zemunu pod nazivom Haj Faj Džungla, a prvi nastup pod imenom 357 su imali 1996. u klubu Magnum. Frontmen, vokal, kompozitor i tekstopisac Nikola Hadži Nikolić je i osnivač i jedini stalni član, a kroz bend je od početaka do danas prošlo preko 100 muzičara.
Okosnicu postave u poslednjoj deceniji čine Dragan Arsić i Goran Šobotović na gitarama. Na bubnjevima je gost-domaćin Luka Jelisavčić, a svirali su i Radovan Rosić i Vlada Nikolić. Bas svira mladi Igor Sibirski, a bio je i u rukama Vlade Stanojevića, Gorana Radovanovića, Dražena Pavkova i Marka Glavana. Nabrajati duvačku sekciju bilo bi kao navesti spisak neke čete, koju je dvadeset godina držao zastavnik Potkonjak, a onda preuzela Danijela Veselinović.
Bend 357 publici nudi nešto više od uobičajenog rok zvuka. Sastav se kreće u domenu alternativnog roka, često inkorporirajući elemente psihodelije, fanka i soula. Njihova muzika je fuzija različitih žanrova, što ih čini teškim za klasifikaciju. Ono što ih izdvaja jeste sposobnost da stvore složene aranžmane koji istovremeno zvuče i koherentno i eksperimentalno.
Ritam sekcija je često veoma istaknuta, sa gruvom koji poziva na pokret, dok gitarske deonice variraju od oštrih i distorziranih rifova do eteričnih i melodičnih pasaža. Vokali su obično ekspresivni, sa širinom koja se kreće od mirnih, introspektivnih deonica do energičnih izliva.
Na desetak albuma koje potpisuju, 357 su se predstavili kao originalan bend koji u uobičajene rokerske obrasce uspešno ubacuje duhovne teme, u kojima se promišljaju aktuelni problemi današnjice. U međuvremenu 357 su postali institucija za sebe.
Neka vrsta rok škole, koja 2025. slavi prvih 30 godina rada. Koncert u Domu omladine Beograda biće prilika da, uz dobro poznate pesme i jedinstvenu energiju po kojoj su njihovi nastupi uživo poznati, grupa 357 zajedno sa svojom publikom proslavi ovaj važan jubilej.

Dolores // Zappa Barka // 03.10.
2025-10-03 21:00 - 23:00 | Zappa Barka, Nebojšina Kula, Beograd
Beogradski autorski pop duo Dolores najavljuje veliki koncert, sa pratećim bendom, koji će biti održan 3. oktobra u Zappa Barki, sa početkom u 21 čas. Na bini će im se pridružiti specijalni gosti: Sajsi MC, jedna od najinteresantnijih žena na regionalnoj alternativnoj sceni, mladi perspektivni kantautor Luka Rajić, muzičar i producent A.N.D.R. i sastav Retrospektiva. Vizuale za koncert potpisuje audio-vizuelni umetnik Kosta Mushu.
Regionalna turneja sastava Dolores počinje 5. septembra, nastupom u Podgorici. Nakon beogradskog koncerta, bend nastavlja sa zakazanim datumima – 9. oktobra u Ljubljani, 10. oktobra u Zagrebu, 11. oktobra u Rijeci i 7. novembra u SKCNS Fabrika u Novom Sadu.
„Ne propustite naš veliki beogradski koncert, jer pripremamo pregršt dobre muzike i posebnu setlistu koja će zadovoljiti svačiji ukus. Sviraćemo naše stare pesme u novom ruhu, u aranžmanima za ceo bend, kao i nove hitove i neobjavljene numere. I naravno, naše omiljene obrade. Biće i sjajnih gostiju iznenađenja, a veče će biti upotpunjeno impresivnim vizualima koje potpisuje Kosta Mushu. Vidimo se 3. oktobra u Zappa Barki! Počnite da razmišljate koju pesmu ćete nam tražiti na bis!“ – poručuje Ana Srećković Endži iz sastava Dolores.

Dvojac Dolores koji čine filološkinje Ana Srećković Endži i Marija Vukčević nastao je tokom pandemije, 2020. godine, a autorskim pesmama su brzo osvojile srca publike. Dolores nije samo muzički projekat, već glas nove generacije žena koje bez zadrške pišu i produciraju ono što osećaju, ali i ono što publika intuitivno prepoznaje i voli. Inspirisane su direktno egzistencijalnim i introspektivnim motivima: slobodom, ljubavlju, pravdom, a njihov zvuk predstavlja jedinstven spoj retro synth popa, novog talasa i savremene alternative.
Njihov debi album „Šta te radi“ iz 2023. godine pisale su i producirale same, a produkciju nekih pesama sa albuma potpisuje i Petar Wagner Fantom. Ovaj album predstavlja emotivni vodič kroz stvaran život i donosi spoj jakih aranžmana, snažnih vokala i tekstova o svakodnevnim emocijama sa kojima gotovo svi mogu da se poistovete.
Kroz nežne i iskrene tekstove, Dolores obrađuju teme poput mentalnog zdravlja, odnosa i svakodnevnih borbi, pretvarajući lične emocije u univerzalno iskustvo.

Nedavni singlovi „DISKOnekt“ – omaž disku osamdesetih i „Ko gasi svetlo“ – emotivna downtempo numera, na kojoj gostuje sastav Retrospektiva, pokazuju da je duo spreman za novu fazu i da stvaraju muziku koja se sluša „na repeat“.
Ograničen kontingent ulaznica po promo ceni od 1000 dinara može se kupiti u Zappa Baru, Kralja Petra 41, dok je naredni kontingent u prodaji na prodajnim mestima servisa Tickets, kao i online, po ceni od 1200 dinara, nakon čega će cena ulaznice u pretprodaji iznositi 1400 dinara.

Promocija književnog stvaralaštva Nenada Barakovića // SKCNS // 08.10.
2025-10-08 19:00 - 21:00 | SKCNS, Vladimira Perića Valtera 5, Novi Sad, 21201, Serbia
Promocija književnog stvaralaštva Nenada Barakovića održaće se u sredu 8. oktobra u 19 časova u Klubu SKCNS-a koji se nalazi u Ulici Vladimira Perića Valtera 5. Pored autora, na promociji će govoriti Sofija Živković, urednica Izdavačke kuće NORules iz Beograda.
Nenad Baraković rođen je 1991. godine u Novom Sadu. Pisanjem, novinarstvom i muzikom bavi se od svoje 15. godine. Sarađivao je sa gotovo svim redakcijama širom regiona, pisao kolumne, radio više recenzija za knjige, od kojih izdvaja saradnju sa bubnjarom grupe Vještice i Azra, Borisom Leinerom. Takođe, kao deo PR tima učestvovao je na poslednjoj turneji grupe Hladno pivo. Od muzičkog rada, izdvaja saradnju sa osnivačem grupe Psihomodo pop, Sašom Novakom, i sa grupom Eva Braun. Do sada je objavio dve knjige, „Besparačke priče“ 2020. godine i „Luzergrad uživo” 2022. godine, sa kojom je ušao u uži izbor za NIN-ovu nagradu.
„Knjiga Nenada Barakovića nepredvidiv je rolerkoster kroz postapokaliptični Luzergrad, začinjen medmeksovskim likovima koji pokušavaju u životu na marginama naći ljepotu i smisao što nas bolno podsjeća na tranzicijsku stvarnost regije i regiona. Jezično začinjen nepredvidivim i originalnim metaforama i bezbroj referenci iz pop i rok kulture, ovo djelo predstavlja reprezentativni dokaz otpora zdravog mozga. Ne, ne čini vam se, poručuje Baraković, živimo stvarno karikaturalnu stvarnost, a budući da smo odavno prešli preko ruba zdravog razuma, hajmo se barem dobro zabaviti.” — Mile Kekin
„Baš kao i Kokošgrad legendarnog Džona Kupera Klarka i Barakovićev Luzergrad je polumitsko mesto gde se sreću genijalci i marginalci, uz škripu kočnica i gitarskih distorzija, u prozi koja u sebi ima dovoljno života, maligana i rokenrola za jedno jako, mamurno čitanje.“ — Dejan Stojiljković
„Gospodin Baraković je ravničarska bejzbol palica. Njegov stil je furiozan, on zasigurno piše brže nego što govori i to jako godi. Nenadu ne treba ništa oduzimati, a sam će nam dodati kada za to bude vremena. Pitko, čitko, a ni malo plitko… Hvala.“ — Dule Nedeljković
„Kada sam počeo da čitam Barinu knjigu pomislio sam da sam se navukao na pejotl ali sam sa svakom stranicom sve više video kako oslobađa od okova svoje unutrašnje biće, zver, i pušta je da divlja nepoznatim literarnim prostranstvima. Kreativno. Maštovito. Čist rokenrol!” — Darko Mitrović

Prime Orchestra - ROCK Sympho Show // mts Dvorana // 09.10
2025-10-09 20:00 - 22:30 | mts dvorana, Dečanska 14, Beograd, Srbija
Čuveni simfo-rok orkestar, originalni Prime Orchestra, održaće koncert “Rock Sympho Show” 9. oktobra 2025. u MTS Dvorani sa početkom u 20 časova.
Ulaznice se mogu nabaviti na Ticket Vision prodajnim mestima i onlajn na tickets.rs.
Publika će doživeti moć rok zvuka i grandioznost simfonijskog orkestra u novom spektaklu – “ROK Simfo Šou” legendarnog PRIME Orchestra, koji slavi deceniju izvanrednih muzičkih nastupa!
Kao deo velike evropske turneje, ovaj jedinstveni simfonijski “krosover” orkestar izvešće rok hitove izvođača kao što su: Led Zeppelin, Metallica, Scorpions, Queen, Aerosmith, Bon Jovi, Europe, Ozzy Osbourne, AC/DC, Nirvana, Coldplay i drugih. Publika će uživati u energičnoj mešavini rok benda, hora i sjajnih pevača pod vođstvom harizmatičnog dirigenta. Posetioci će uroniti u svet gde se klasična muzika susreće sa rokom, stvarajući zadivljujuću sinergiju zvuka i emocija.
PRIME Orchestra, osvojivši srca miliona fanova širom sveta, koristi najsavremenije zvučne tehnologije, LED ekrane i specijalne efekte kako bi pružio nezaboravan šou. Njihovi nastupi se odlikuju kvalitetom, energijom, profesionalizmom i jedinstvenim zvukom, kontinuirano privlačeći nove fanove. Publika može da očekuje zapanjujuća muzička otkrića, snažne emocije i nezaboravne utiske.
09. oktobar, MTS Dvorana u 20.00 – Prime Orchestra koncert: “Rock Sympho Show”

Neno Belan i Fiumens // mts Dvorana // 10.10.
2025-10-10 20:00 - 22:00 | mts dvorana, Dečanska 14, Beograd, Srbija
Legendarni kantautor i pevač Neno Belan proslaviće 40 godina karijere koncertom u mts Dvorani koji će biti održan 10. oktobra. Belan će uz pratnju svojih Fiumensa, sve do jednog hitovima, proći kroz četiri decenije dugu karijeru, kojima će nesumnjivo izazvati lavinu emocija beogradskoj publici, među kojom je rado viđen gost. Prethodno je u rasprodatoj Areni Zagreb 08. marta održao spektakularan koncert.
Kao i uvek, Beograđani će imati prilike da uživaju u savršenom performansu Belana i nekim od najlepših pesama regionalne muzičke scene. Kako je ranije objašnjavao i sam čuveni pevač, nije lako suziti repertoar za koncert od 250 pesama koliko poseduje u svojoj bogatoj karijeri.
Publika će s toga, kako je i navikla, moći da uživa u višesatnom nastupu, a Neno je poznat kao neko ko drži svoja obećanja. Pevaće se 10. oktobra hitovi „Sunčan dan“, „Rijeka snova“, „Vino noćima“, „A gdje si ti“, „Pričaj mi o ljubavi“ i mnogi drugi iz njegovog širokog muzičkog opusa.
Podsetimo, Neno Belan nosilac je brojnih nagrada, među kojima su i Porin i strukovna nagrada Hrvatskog društva skladatelja. Đavoli i Fiumensi obeležili su njegov muzički put.

ODLOŽENO Hojsak & Novosel // SKCNS // 10.10.
2025-10-10 20:00 - 22:00 | SKCNS, Vladimira Perića Valtera 5, Novi Sad, 21201, Serbia
Jedan od najoriginalnijih aktuelnih hrvatskih sastava, duo Hojsak & Novosel, nastupiće u Studentskom kulturnom centru Novi Sad (Vladimira Perića Valtera 5) 10. oktobra 2025. u 20 časova.
Jedan u milion. Toliki su bili izgledi da se dvojica instrumentalista potpuno različitih muzičkih pozadina sretnu i osnuju bend koji će kasnije postati jedan od najprepoznatljivijih hrvatskih kulturnih b(r)endova. Ali zapravo, tako počinje priča o Filipu Novoselu, na hrvatskom tradicionalnom instrumentu – tamburi (braču), i Tihomiru Hojsaku, na kontrabasu.
Susret puke slučajnosti na lokalnom džem-sešnu bio je iskra koja je zapalila vatru. Dolazeći iz dva različita muzička miljea, tradicionalnog i klasičnog, s ogromnom ljubavlju prema džezu i improvizovanoj muzici, svoje putovanje započeli su pod pseudonimom Bow vs. Plectrum.
Ulaznice, po ceni od 1.000 dinara mogu da se kupe na sajtu i prodajnim mestima Gigstix-a. Na dan koncerta cena će biti 1.500 dinara, a ulaznice će moći da se kupe i na biletarnici SKCNS-a, koja će biti otvorena od 19 časova.

Show Under the Rain // mts Dvorana // 11.10.
2025-10-11 19:00 - 21:00 | mts dvorana, Dečanska 14, Beograd, Srbija
Po prvi put u Beogradu održava se jedinstveni plesni spektakl: Show Under the Rain / Šou pod kišom, 11. oktobra u MTS Dvorani sa početkom u 19.00.
Ulaznice su dostupne na Ticket Vision prodajnim mestima i onlajn na tickets.rs.
SHOW POD KIŠOM: LJUBAVNO PRIZANJE je neverovatan spoj strasti, muzike i zadivljujuće koreografije na sceni, gde prava kiša postaje deo predstave.
Publika može da oseti magiju u kojoj se najbolji plesači, impresivni vizuelni efekti i snažne emocije stapaju u hipnotišući performans. Ova jedinstvena predstava kombinuje balet, savremeni ples, hip-hop i akrobatiku, prikazajući priču o ljubavi, strasti i privlačnosti.
Fascinantna koreografija, spektakularna rasveta i moćna muzika pretvaraju ovaj spektakl u pravo umetničko remek-delo, gde kiša nije samo voda – već emocija, pokret i magija.
Organizovan od strane najboljih kreativnih timova, ovaj ekskluzivni događaj u Beogradu pomera granice scenske umetnosti i obećava nezaboravan doživljaj. Do sada je ovaj šou videlo preko million gledalaca širom sveta.
Šou je namenjen svima koji vole ples, muziku i inovativne umetničke formate. Ovo je događaj godine koji se mora pogledati.
Šou traje 2 sata. Preporučen uzrast je 12+

Anime simfonija // mts Dvorana // 15.10.
2025-10-15 20:00 - 22:30 | mts dvorana, Dečanska 14, Beograd, Srbija
Spektakl vođen duhom „druge strane sveta“ u okviru „Anime simfonije“, na jesen ponovo očekuje Beograđane. Naime, nakon niza uspešnih izvođenja u prestonici, „Japan ponovo stiže“ u mts Dvoranu, 15. oktobra. Obožavaoci poznatih anima i igara, imaće priliku da čuju ovaj neobični muzički pravac u izvođenju Srpskog simfonijskog orkestra, a pod dirigentskom palicom čuvenog japanskog dirigenta Keniči Šimure.
Neće ovo biti prvi put da Šimura svoje umeće pokaže pred beogradskom publikom, donoseći ljubiteljima anime, ali i onima koji se tek upoznaju sa ovim muzičkim pravcem, magične tonove Dalekog Istoka ukombinovane sa notama Simfonijskog orkestra.
Podsećanja radi, Anime simfonija nastala je inspirisana „animom“- karakterističnim stilom crtane animacije poreklom iz Japana, a muzički koncept maestra Šimure ujedinjuje najpopularnije filmove i igre iz ovog stilskog opusa i klasičnu muziku. Japanski umetnik, koji je po ranijim nastupima u prestonici, poznat Beograđanima, rukovodiće ansamblom sastavljenim od desetina iskusnih operskih muzičara, kao i solista.
Publiku vernu ovom stilu, ali i one koji bi da otkriju novi muzički pravac, očekuje muzika poznatih anima i igara Sailor Moon, Evangelion, Macross, NieR: Automata, Final Fantasy, Chrono Cross, Persona, Samurai Warriors, Dragon Quest, Chrono Trigger, Kingdom Hearts, Ni no Kuni, Nioh , dok će muziku pratiti i projekcije filmova ne video bimu.
KUPOVINA KARATA ZA OVAJ SPEKTAKL JE NA MTSDVORANA.RS I BLAGAJNI MTS DVORANE

Barcelona Gipsy balKan Orchestra // Sava Centar // 17.10.
2025-10-17 20:00 - 22:00 | Sava Centar, Milentija Popovića 9, Beograd, Srbija
Svetski poznata atrakcija world music scene i miljenici domaće publike, čuveni međunarodni ansambl Barcelona Gipsy balKan Orchestra, održaće beogradski koncert 17. oktobra 2025. sa početkom u 20 časova u Sava centru – „Balkan Reunion”. Ulaznice se mogu nabaviti na Ticket Vision prodajnim mestima i onlajn na tickets.rs.
Ovaj bend je rado viđen širom sveta i izvodi pesme na mnogim jezicima: španskom, srpskom, ruskom, romskom, italijanskom,… Sedište benda je u Barseloni i trenutno nastupa sa članovima: Margerita Abita (vokal, Italija), Ivan Kovačević (kontrabas, Srbija), Julien Čanal (gitara, Francuska), Albert Enkaminanko (perkusije, Španija, Pere Nolasc Turu (violina, Katalonija – Španija), Fernando Salinas Olkoz (harmonika, Španija), Havi Pendon (klarinet, Španija).
Za naše podneblje najznačajnije ime u bendu je Ivan Kovačević, rođeni Beograđanin koji već oko dve decenije živi u Barseloni i sa svojim prijateljima čini bend Barcelona Gipsy balKan Orchestra. Ovaj bend je krajem 2020. objavio album “Nova Era” a 2024. album „7“ sa novom pevačicom Margeritom Abitom poreklom sa Sicilije, sa kojom je objavio obradu čuvene pesme „Marijo deli bela Kumrijo“ i čuvenu pesmu Silvane Armenulić „Ciganine sviraj, sviraj“. Na albumu „7“ izdvojila se originalna pesma Ive Knežević „Tisom tiše“ inspirisana predelima Vojvodine, čiji je tekst pun simbolike običaja, a melodija evocira letnje noći na salašu, praćene laganim notama čardaša.
Ovaj ansambl održao je koncerte u Barseloni i Beogradu 2017. na kojima je gost bio Bora Dugić, a 2022. održali su unapred rasprodat koncert u Botaničkoj bašti u okviru Garden Sessions serije koncerata. Na proleće 2025. objavili su singl „Zrejlo je žito“ .
Barcelona Gipsy Balkan Orchestra predstavljaju svoj autorski materijal, kako instrumentalni tako i vokalni. Tradicija muzike balkanskih zemalja je glavni motiv kompozicija ove grupe iz katalonske prestonice. Koncert u Sava centru organizuje Centar beogradskih festivala (CEBEF). U želji da sa Beogradom podele jedno nezaboravno iskustvo, Barcelona Gipsy balKan Orchestra saziva novi Balkan Reunion, jedinstveno veče u sali koja je već više od pola veka simbol jednog glavnog grada.

Abba Strings Show i koncert za decu // mts Dvorana // 19.10.
2025-10-19 17:00 - 22:00 | mts dvorana, Dečanska 14, Beograd, Srbija
Nakon više od 200 održanih koncerata u protekle dve godine u 14 različitih zemalja Evrope i Azije, RING – ABBA tribute bend, u pratnji gudačkog orkestra “Muzikon”, održaće koncert pod nazivom “ABBA stRINGs SHOW” 19. oktobra u 20h u mts Dvorani. Pre toga, očekuje se i program ABBA KONCERT ZA DECU koji će početi u 17h.
Fantastična energija na sceni, autentični kostimi i izvedba verna originalu, obogaćena zvukom gudačkog orkestra, učiniće ovaj koncert nezaboravnim za svakog posetioca.
“RING – ABBA tribute” je koncertnu sezonu u 2025. godini započeo velikom evropskom turnejom po Austriji, Nemačkoj i Italiji, u okivru koje su održali 41 koncert u 42 dana, što ovaj bend svrstava u red najaktivnijih, najatraktivnijih i najtraženijih ABBA tribute bendova u Evropi.
Bend će istog dana na istom mestu sa početkom od 17 časova izvesti i 45-minutni koncert namenjen najmlađim posetiocima, budućim fanovima najvećeg disko pop fenomena današnjice – švedske grupe ABBA.
Ovaj koncert prilagođen je deci svih uzrasta, koja mogu sa pažnjom da isprate 45 minuta koncertnog programa. “Mamma Mia”, “Money, Money”, “Dancing Queen”, “Gimme Gimme”, samo su neki od hitova koje će “RING – ABBA tribute” izvesti za najmlađe posetioce u mts Dvorani.
Podsetimo, sam projekat “ABBA stRINGs” dva puta je rasprodat i izveden u Botaničkoj bašti u Beogradu, svaki put pred više od 1500 posetilaca.

Marčelo i bend // Zappa Baza // 25.10.
2025-10-25 08:00 - 23:00 | Zappa Baza, Bulevar vojvode Bojovića 30a, Beograd, Srbija
Marko Šelić Marčelo vraća se pred beogradsku publiku sa svojim fantastičnim bendom, spreman da još jednom pruži snažno i nezaboravno muzičko iskustvo. Koncert će biti održan u subotu, 25. oktobra u 21 sat, u Zappa Bazi.
Ovo veče biće i prilika za promociju luksuznog dvostrukog LP izdanja aktuelnog albuma „Nojeva varka“, kao i Markovih knjiga u novom ruhu, u izdanju Veselog četvrtka.
„U ovoj godini borbe bićemo posebno zahvalni na podršci. Ljudi, znate da smo letnji BG koncert odložili zbog situacije; situacija je i dalje tu, a i vi, a i mi, i bićemo do kraja. Sviraćemo 25. oktobra u Zappa Bazi iz sve snage, u inat okolnostima. Ali ni ta dva sata nisu van borbe, jer znate o čemu su pesme. Pozivamo vas da se malo okupimo uz muziku slobode, izgrmimo i podržimo se, pa nazad na ulice“, poručuje Marčelo.
Veče će otvoriti Zaradsutra, duetski projekat Marčela i smederevskog mc-a Miloša Stefanovića Sinovatza. Njihov album „Tako je govorio Zaradsutra“, objavljen prošle godine, donosi inteligentnu, angažovanu i žanrovski “staroškolsku” muziku, idealnu kao uvod u ono što sledi.
Kao gosti večeri nastupiće i grupa Dram, Marko Louis i Dr DRA.
Na sceni sa Markom i ovog puta su njegovi dugogodišnji saradnici i saborci: Nevena Glibetić Nensi (vokal), Miloš Borovnjak Ministar Lingvista (vokal), Rade Sklopić Raid Kyu (gramofon, klavijature), Aleksandar Jovanović Šljuka (klavijature, vokal), Filip Krumes (violina), Marko Cvetković Cvele (bas), Gavrilo Nikolić (gitara) i Aleksandar Cvetković Drama (bubanj).
Karte su dostupne u Zappa baru (Kralja Petra 41), kao i onlajn i na prodajnim mestima servisa tickets.rs.

Veče sećanja na Đorđa Marjanovića // mts Dvorana // 30.10.
2025-10-30 20:00 - 22:30 | mts dvorana, Dečanska 14, Beograd, Srbija
Legendarni Đorđe Marjanović, jedan od najznačajnijih i najomiljenijih pevača zabavne muzike bivše Jugoslavije biće u fokusu pretposlednjeg dana oktobra .
Koncert sećanja će biti održan 30. oktobra, na dan njegovog rođenja u mts Dvorani, dvorani gde je izgradio svoju nezaboravnu karijeru.
Publici će se predstaviti izvođači koji će u čast Đorđa Marjanovića izvesti njegove najveće hitove poput „Zvižduk u osam“, „Lutka za bal“, „Milord“, „Romana“, “Od ljubavi do mržnje”, “Nikad nije kasno”, “Beograde”… Uz njih, nastup će upotpuniti Revijski orkestar RTS-a, pod dirigentskom palicom Olge Biserčić. Orkestar će doprineti autentičnoj atmosferi ovog muzičkog događaja, koja će nas podsetiti ne neka druga, možda i lepša vremena
Poznat po svojoj harizmi i jedinstvenom scenskom nastupu, Đorđe Marjanović je svojim emotivnim izvedbama izazavao tektonske poremećaje u zabavnoj i pop muzici tog vremena.
Prvi je skinuo sako i bacio ga u publiku izazivajući euforiju .
Prvi je skinuo mikrofon sa stalka i ušao u publiku.
Na sceni je plakao, igrao i svojim scenskim nastupom osvojio srca brojnih obožavalaca.
Njegova publika širom zemlje osnovala je klubove „đokista“, što je jedinstven fenomen u istoriji naše popularne muzike.
Zbog njegove ogromne popularnosti i specifičnog nastupa, tokom šezdesetih, sedamdesetih i osamdesetih održao je rekordan broj koncerata u Dvorani Doma sindikata – nastupa koje do danas niko nije nadmašio.
Usled nepravednog tretmana na festivalu „Beogradsko proleće“ 1961. godine, njegovi obožavaoci, organizovali su prve ulične demonstracije .
Tada se Đorđe obratio pesmom sa krova parkiranog “fiće” da umiri narod koji je protestovao.
Njegova slava prevazilazila je granice bivše Jugoslavije. U Sovjetskom Savezu održao je seriju od 15 uzastopnih koncerata pred desetinama hiljada ljudi, a američki magazin Newsweek pisao je o njegovoj svetskoj popularnosti.
Koncert „Veče sećanja na Đorđa Marjanovića“ pružiće priliku publici da ponovo doživi duh njegove muzike i harizme kroz nastupe izvođača čija će imena uskoro biti objavljena.
Ovo je jedinstvena prilika i za novu generaciju da upozna i zavoli nasleđe jednog od najvećih muzičkih velikana.
Koncert se organizuje uz podršku porodice Đorđa Marjanovića i Muzičke produkcije i Zabavnog programa Radio-televizije Srbije, čime se dodatno potvrđuje značaj i poštovanje koje ovaj događaj nosi.
Prvi i jedini – Đorđe Marjanović.

Deca iz vode // SKCNS Fabrika // 05.11.
2025-11-05 20:00 - 22:30 | SKCNS Fabrika, Bulevar despota Stefana 5, Novi Sad
Deca iz vode /EKV tribute band project/ nastupiće u SKCNS Fabrici u sredu, 5. novembra u 20 časova. Ovim koncertom, na kom će im se pridružiti i gosti, Žika Todorović (bubnjar na albumima „Ljubav“ i „Samo par godina za nas“) i Tanja Jovićević (prateći vokal na albumima „Samo par godina za nas“ i „Dum Dum“) obeležava se 31. godišnjica smrti Milana Mladenovića. Ovo će biti i prilika da novosadska publika, prvi put nakon 35 godina, vidi Žiku i Tanju ponovo zajedno na bini u izvođenju pesama EKV-a.
Ulaznice mogu da se kupe na sajtu https://new.gigstix.com/event/deca-iz-vode-novi-sad-05-novembar-2025/ i prodajnim mestima Gigstixa. Promotivna cena ulaznice je 1.800 dinara dok će redovna cena u pretprodaji iznositi 2.000 dinara. Na dan koncerta ulaznice će koštati 2.500 dinara i moći će da se kupe i na biletarnici Fabrike.
Biletarnica i vrata Fabrike biće otvorene od 19 časova.
Deca iz vode je EKV tribute band i projekat nastao 2015. godine u Beogradu s idejom da se sačuva sećanje na Milana Mladenovića, EKV i njihovo stvaralaštvo. Na repertoaru Dece iz vode su najveći hitovi i najbolje pesme sa svih albuma EKV-a. Jedno od glavnih obeležja ovog benda je što je to jedini aktivni EKV tribute koji je istovetan nekadašnjoj njihovoj postavi. Od strane muzičke i stručne javnosti Deca iz vode često dobijaju epitet kao najbolji i najverniji originalu EKV tribute koji je postojao a u tome im pomažu i nekoliko bivših članova EKV-a (Žika, Tanja, Raka, Bole) sa kojima sarađuju i koji su im često gosti na koncertima. Legendarni bubnjar EKV-a Žika Todorović čest je gost na koncertima ovog benda, jer ga, kako kaže, pojavom, duhom i energijom podsećaju na pravi EKV.
“Neizmerno nam je drago što je Žika često sa nama na bini i možemo reći da su koncerti sa njim čista emocija, magija i pozitivna energija u prostoru. Neizbrisiv trag koji je Žika ostavio svojim unikatnim stilom sviranja bubnjeva u pesmama EKV-a i danas su uzor novim generacijama bubnjara a pesme muzička rok lektira”, kažu članovi benda.
Žika je sa Milanom, Magi i Bojanom snimio dva studijska albuma “Ljubav” i “Par godina za nas”, a pesme “Zemlja”, “Krug”, “Srce”, “Ljubav”, “Par godina za nas”, “Pored mene”, “Ljubav”, “7 dana” su dominirale top listama i taj period se smatra najuspešnijim periodom u radu Ekatarine Velike. Pre toga je svirao bubnjeve u bendu Disciplin A Kitschme, a muzičku karijeru počeo je u nekoliko beogradskih novotalasnih grupa. Sa EKV-om je stekao punu afirmaciju i veliku popularnost, a nakon toga, i povremene saradnje sa nekoliko grupa (Partibrejkers, Električni Orgazam, KZU) Žika se posvećuje isključivo glumi i iza njega su brojne uspešne uloge u poznatim filmovima i serijama. Nakon pauze od 35 godina, svi zaljubljenici u pesme EKV-a mogu ponovo da ga vide, čuju i pozdrave uživo na koncertima sećanja na grupu Ekatarina Velika koje organizuje udruženje Deca iz vode.
Tanja Jovićević je na Milanov poziv bila prateći vokal grupe EKV u periodu od 1989. do 1993. godine, kada je učestvovala u snimanju pesama na albumima “Samo par godina za nas” i “Dum Dum” i nastupala zajedno sa njima na nekoliko turneja. Na neki način, bila je pridruženi član EKV-a, a u tom periodu je aktivno pevala i u svom matičnom bendu Oktobar 1864. po kojem je postala poznata. Nakon toga nastavila je svoju samostalnu karijeru i pevala sa raznim bendovima, uvek čuvajući sećanje na pesme koje je snimila sa Oktobrom i EKV-om koje je rado izvodila.
Koncert će trajati preko dva i po sata, biće prava poslastica za sve fanove EKV-a i nostalgično putovanje u prošlost kada su Žika i Tanja delili binu sa Milanom, Magi i Bojanom.
Deca iz vode su tokom proteklih deset godina održali preko 200 koncerata i manifestacija na prostoru bivše Jugoslavije, od kojih je većina bila rasprodata. Do sada su u Novom Sadu nastupali desetak puta u raznim prostorima, a zanimljivost je da im je prvi javni nastup bio upravo u SKCNS Fabrici i to pre tačno 10 godina!

Božidar Mandić - Tehnoklizma // SKCNS // 06.11-04.12.
2025-11-06 18:00 - 2025-12-04 18:00 | SKCNS, Vladimira Perića Valtera 5, Novi Sad, 21201, Serbia
Izložba Božidara Mandića „Tehnoklizma“, kojom se obeležava 55 godina umetnikovog stvaralaštva i rada Porodice bistrih potoka, biće otvorena u četvrtak 6. novembra 2025. u 18 časova u Velikoj galeriji SKCNS-a (Ulica Vladimira Perića Valtera 5). Posetioci će na izložbi moći da pogledaju najnovije umetnikove radove, kao i neke od dokumenata i radova iz istorije Porodice bistrih potoka. Tokom izložbe će biti emitovan film Porodice bistrih potoka o Božidaru Mandiću – „Oništiti se”.
Na otvaranju će, pored umetnika, govoriti Nebojša Milenković, dugogodišnji svedok i poznavalac umetnikovog rada, a Božidar Mandić će izvesti uvodni performans pod nazivom „Ja ne ličim na umetnika”.
Vođenje kroz izložbu zakazano je za četvrtak, 27. novembar 2025. u 18 časova, kada će o postavci govoriti Božidar Mandić, Nebojša Milenković i Tibor Varadi. Izložba će biti zatvorena u četvrtak, 4. decembra 2025. u 18 časova, a zatvaranje će biti propraćeno performansom trupe Porodice bistrih potoka, pod nazivom „Urlik za epohu”.

Elemental // Dom omladine Beograda // 07.11.
2025-11-07 21:00 | Dom omladine Beograda, Makedonska 22, Beograd, Srbija
Regionalna muzička atrakcija, zagrebačka grupa Elemental održaće svoj jedini beogradski koncert ove godine 7. novembra u organizaciji Doma omladine. Moćna energija benda, poznatog po jedinstvenoj fuziji hip-hopa, fanka, soula, džeza i roka, obećava veče za pamćenje u Amerikani, a publika će, pored poznatih hitova, uživo čuti i nove pesme koje najavljuju njihov deveti studijski album „Dobra djeca“.
Ograničena količina ulaznica, po specijalnoj promotivnoj ceni od 2000 RSD, može se nabaviti na svim eFinity prodajnim mestima i onlajn.
Elemental već skoro tri decenije predstavlja jednu od najautentičnijih pojava na regionalnoj muzičkoj sceni. Iskrenost, beskompromisni stihovi i činjenica da svoju muziku ne smatraju proizvodom već umetničkim izrazom, učinili su ih glasnogovornicima mlade generacije koja kritički sagledava svet oko sebe. Poznati su po vrhunskoj produkciji i besprekornoj koncertnoj energiji, a njihova muzika nije samo za ples, već i za promišljanje i zajedništvo.
Od osnivanja 1998. godine, Elemental je prošao put od klasičnog hip-hop dua do sedmočlanog benda koji je redefinisao kako živi instrumenti mogu zvučati u rep muzici. Jezgro benda čine vokali i tekstopisci Mirela Priselac Remi i Luka Tralić Shot, a postavu čine još: Erol Zejnilović (gitara), Davor Zanoški (klavijature), Konrad Lovrenčić (bas), Ivan Vodopijec (bubnjevi) i Vida Manestar (prateći vokal).
„Jedna davna svirka u Domu omladine promijenila nam je živote i otvorila nam vrata Beograda… Takvi se trenuci ne zaboravljaju. Eto nas opet na dragoj lokaciji, u kasnu jesen. Nemojte propustiti priliku da se družimo, ipak nam je to jedini ovogodišnji koncert u Beogradu.“, poručila je publici Remi.
Grupa Elemental iza sebe ima osam studijskih albuma, 40 singlova, brojne nagrade (uključujući više Porina) i priznanja stručne javnosti i publike, kao i nebrojene koncerte – od klupskih prostora, preko sportskih dvorana do bina svih relevantnih festivala u regionu. Njihove pesme, poput „Goli i bosi“, „Romantika“, „Prokleta ljubav“ i „Malena“ stekle su status himni koje se na koncertima pevaju horski, iz sveg glasa.
Beogradska publika i grupa Elemental stari su i dobri prijatelji, a 7. novembra u Domu omladine najavljuju koncert za pamćenje – eksploziju emocija, gruva i sirove iskrenosti. Pored već omiljenih hitova, bend će u Amerikani predstaviti uživo i nove singlove – „Usta na usta“, „Srce moje“ i „Nisi ti, ja sam“, kojima najavljuju deveti po redu studijski album, čije objavljivanje se uskoro očekuje.

Balet Igora Mojsejeva // Sava Centar // 08-09.11.
2025-11-08 20:00 - 2025-11-09 22:00 | Sava Centar, Milentija Popovića 9, Beograd, Srbija
Čuveni folklorno-baletski ansambl, “Balet Igora Mojsejeva” , nastupa u Beogradu u okviru svoje svetske turneje sa programom „Igre sveta“ 8. i 9. novembra 2025. godine u Sava centru sa početkom u 20 časova. Ulaznice su dostupne na Ticket Vision prodajnim mestima i onlajn na ticket.rs. Ovaj čuveni plesni ansambl dolazi u Beograd posle više od jedne decenije.
Državni akademski ansambl narodnih igara koji nosi ime Igora Mojsejeva, poznat širom sveta kao „Balet Igora Mojsejeva“, postoji od 1937. godine. Njegov osnivač, veliki koreograf XX veka Igor Mojsejev, spojio je veštinu klasičnog baleta sa folklorom i stvorio novi žanr u koreografskoj umetnosti koji ranije nije postojao. Mojsejevljeva inovacija je jedinstvena, a njegov teatar neuporedivo iskustvo.“Balet Igora Mojsejeva” je prvi profesionalni ansambl narodnih igara na svetu. Ovaj ansambl je bio kulturni most između tadašnjeg SSSR-a/Rusije i svih kontinenata sveta.
“Balet Igora Mojsejeva” je gostovao u više od 70 zemalja, uključujući SAD, Francusku, Italiju, i to sa po 10 do 15 turneja u nekim od ovih zemalja. Ovaj ansambl je kao pravi kulturni diplomata: govori međunarodnim jezikom koji razume svaki stanovnik planete – jezikom igre.
“Balet Igora Mojsejeva” je prvi profesionalni ansambl narodnih igara kome je dodeljena titula „Akademski“ (1967). Dobitnik je Ordena prijateljstva naroda (1987). Nagrađen je UNESCO medaljom Pet kontinenata za doprinos razvoju i očuvanju narodnih igara.
Uvršten je u spisak posebno vrednih kulturnih dobara naroda Ruske Federacije odlukom predsednika Rusije (2015). Dana 10. februara 2022. godine, “Balet Igora Mojsejeva” je proslavio svoju 85. godišnjicu. Filozofija “Baleta Igora Mojsejeva” je filozofija prvenstva: uvek biti ispred, otkrivati novo, biti primer drugima.
Mojsejev (1906–2007), prvo igrač i pedagog u Boljšoj teatru, stvorio je taj izuzetni folklorni ansambl, koji će poneti njegovo ime, i za koji je kreirao mnoštvo velikih i značajnih programa. Igor Mojsejev je žanr scenske narodne igre nazivao plastičnim portretom naroda, ćutljivom poezijom i vidljivom pesmom, koreografskom hronikom nacije.
Repertoar Državnog akademskog ansambla narodnih igara Igora Mojsejeva obuhvata igre, koreografske slike i jednočinke baleta na muziku ruskih simfoničara: Mihaila Glinke, Nikolaja Rimskog-Korsakova, Aleksandra Borodina, Modesta Musorgskog.
Na koncertu ovog ansambla svaki gledalac ima osećaj da je u umetničkoj galeriji: pred njegovim očima prolazi jedinstvena kolekcija retkih platna i slika. To nisu muzejski eksponati, već živi prikazi– puni boja, karaktera i snažnih emocija. Danas ansambl vodi učenica Igora Mojsejeva, bivša solistkinja ansambla, narodna umetnica Rusije Elena Ščerbаkova.
Više detalja na sajtu: https://ballet-moiseyev-belgrade.com/

Hornsman Coyote & White Sqall Sound System // Klub Fest // 08.11.
2025-11-08 22:00 - 23:30 | Klub Fest, Gradski park 2, Zemun, Srbija
U petak, 8. novembra, u zemunskom klubu Fest nastupiće Hornsman Coyote & White Squall Sound System. Na koncertu će Hornsman Coyote publici predstaviti pesme sa svoja dva aktuelna albuma – “Iznova Počinjem” i “Madman Slide”.
Na sceni će mu se pridružiti Isaacs Soler (violina), Koda (perkusije) i DJ Gagi, koji zajedno čine White Squall Sound System. Pored njih, publiku očekuju i gosti iznenađenja.
Nemanja Kojić, poznat kao Hornsman Coyote, započeo je karijeru 1990. godine kao DUB trombonista u Del Arno Bandu. Godine 1994. osniva Eyesburn, jedan od najznačajnijih crossover bendova na Balkanu, što ga dovodi do saradnje sa Maxom Cavalerom (Soulfly). Nakon pauze u radu Eyesburna 2005. godine, odlazi u London, gde započinje saradnju sa brojnim roots reggae producentima i izdaje svoj prvi međunarodni album “Brass Roots”.
Tokom narednih godina sarađuje sa mnogim evropskim i svetskim muzičarima, a njegov trombon pojavljuje se na više od 50 vinil izdanja. Gostovao je na albumima muzičkih legendi kao što su Lee Scratch Perry i Max Romeo.
U poslednjoj deceniji Hornsman Coyote je ostao jedan od najaktivnijih muzičara na domaćoj reggae i dub sceni. Tokom 2020. godine pojavio se na novom albumu Lee Scratch Perry-a, snimio album sa Remedy-jem, a reizdao je i Eyesburnov klasik “Full Control” na vinilu. Početkom ove godine objavio je novi reggae album u saradnji sa Del Arno Bendom, pod producentskom palicom Marc Baronera (Bass Galore NL, Tuff Gong JAM).
Ulaznice za koncert su u pretprodaji po ceni od 800 dinara u klubu Fest, dok će na ulazu koštati 1000 dinara. Informacije i rezervacije dostupne su na broju telefona 063 700 81 50.

Izložba "Rečnik" // Gradska galerija // 10-22.11.
2025-11-10 20:00 - 2025-11-22 21:00 | KC Grad
U ponedeljak, 10. novembra u 20 časova, u Gradskoj galeriji biće otvorena izložba REČNIK (Dictionary) umetnika Nemanje Lukića.
Izložba “Rečnik” obrađuje teme identiteta, sećanja, zaboravljanja, odrastanja i seksualnosti.
Kroz crteže i instalacije sačinjene od pronađenih predmeta balansira između pojmova ličnog i političkog. Spojem virtuelnog i realnog prostora stvaraju se liminalni prostori u kojima pejzaži svakodnevice i reči dobijaju funkciju rečnika.
Ova kolekcija termina ne teži da kategorizuje dešavanja, već da promeni misao i percepciju. Dela istražuju akutnu prirodu nasilja, ne kao izolovani čin, već kao silu koja oblikuje realnost.
Dela preuzimaju imanentne karakteristike reči, subverzivno menjajući njihovu funkciju kako bi prikazala izobličenost nastalu iz nasilnog čina. Izložba postaje suptilan, ali istrajan podsetnik na posledice nasilja, kao i na njegovu moć da izmeni naše shvatanje sveta.
Izložba će biti otvorena svakog dana od 16 do 21 časova, do 22. novembra.
……..
Nemanja Lukić, rođen 2002. godine u Kraljevu. Trenutno je na završnoj godini osnovnih studija slikarstva na Fakultetu likovnih umetnosti u Beogradu, u klasi Zorana Dimovskog. Kroz svoj rad istražuje pojmove kolektivnog i introspekcije kao odgovore na pitanja koja se bave politikom i kulturom. Svoju umetničku praksu usmerava ka društvenom angažmanu.
Zaposlen je u okviru kompleksa Muzeja istorije Jugoslavije, tačnije u „Muzeju 25. maj“. Iskustvo koje je tamo stekao obuhvata rad sa publikom, kao i poznavanje etnografske, istorijske i umetničke postavke muzeja. Učestvuje u konzervaciji i restauraciji zidnog slikarstva, a njegov najskoriji projekat je „Zadužbina Miodraga Kostića – Palata nauke“.

Originalni Enigma vokali // mts Dvorana // 12.11.
2025-11-12 19:00 - 22:00 | mts dvorana, Dečanska 14, Beograd, Srbija
U MTS Dvorani 12. novembra održaće se spektakl pod nazivom Original Enigma Voices, na kome će nastupiti bivši članovi legendarnog sastava Enigma Angel X i Fox Lima – čiji su se glasovi mogli čuti u najvećim hitovima benda poput Return to Innocence, MMX (Social Song) i mnogih drugih.
U novom programu, publika će moći da uživa u pesmama kao što su Sadeness, Return to Innocence, Gravity of Love i brojnim drugim hitovima. Originalnim Enigma vokalima pridružiće se srpski gudački orkestar i baletska trupa, dok iza celokupne produkcije stoji muzičar i aranžer Jens Gad, koji je bio saradnik Majkla Kretua u stvaranju Enigme.
Projekat Enigma, čiji su hitovi osvojili srca miliona obožavalaca širom sveta, sada po prvi put donosi jedinstven živi spektakl. Tri Gremi nominacije, 70 miliona prodatih albuma, više od 100 zlatnih i platinastih izdanja – to je samo deo magije koju je Enigma podarila svetu.
Enigmu je 1980-ih osnovao nemački producent Majkl Kretu, a zahvaljujući jedinstvenoj kombinaciji žanrova ovaj projekat zauzeo je posebno mesto u muzičkoj istoriji. Gregorijanski napevi, etno melodije, zvona, orgulje i mnogi drugi instrumenti stvaraju atmosferu koju je nemoguće uporediti ni sa čim drugim.
Do danas je objavljeno ukupno osam studijskih albuma, devetnaest singlova i nekoliko kompilacija. Iako je Enigma u početku postojala isključivo kao studijski projekat, od 2019. godine njeni članovi nastupaju uživo pod imenom Original Enigma Voices.
Beograd će 12. novembra biti deo ove nezaboravne muzičke priče – ne propustite priliku da uživate u magiji Enigme uživo!

Crvena jabuka // Sava Centar // 13.11.
2025-11-13 20:00 - 22:00 | Sava Centar, Milentija Popovića 9, Beograd, Srbija
Nije slučajno, na prvi dan proleća baš kao u njihovoj pesmi ‘Nekako s proljeća” Crvena jabuka najavljuje svoj beogradski koncert 13.novembra u Sava Centru. Proleće donosi novi početak, mirise, boje i emocije. Takoće i ova turneja probuditi sva ona osećanja koja smo godinama čuvali uz pesme Crvene jabuke. Dakle, čim proleće pokuca na vrata, znate šta vam je činiti.
Jedan od najpopularnijih bendova sa ovih prostora slavi 40 godina karijere i to velikom evropskom turnejom koja je počela koncertima u Osijeku, Minhenu, a nastavlja se koncertima u Geteborgu, Štokholmu, Malmeu, Zadru, Varaždinu, Ljubljani, Parizu, Sarajevu, Skoplju, Zagrebu….
Legendarni pop-rok sastav predvođen, Draženom Žerićem – Žerom (svim generacijama prepoznatljivim vokalom) publici će se predstaviti, kako najavljuju u elektrik rokenrol maniru i odsvirati sve do jednog poznate hitove iz karijere duge četiri decenije, među kojima su „Tugo nesrećo“; „Volio bih da si tu“, „Nekako s proljeća“, „Ima nešto od srca do srca“, „Tuga ti i ja“ „Bježi kišo s prozora“; „Dirlija“ i mnogo drugih iz opusa bogatog sa preko 200 pesama.

Tri lica romantizma - Vojvođanski simfonijski orkestar // Sinagoga // 14.11.
2025-11-14 20:00 - 22:00 | Novosadska Sinagoga, Jevrejska 9,, Novi Sad, Srbija
Sezonu posvećenu muzičkim titanima Vojvođanski simfonijski orkestar nastavlja koncertom u petak, 14. novembra 2025. u 20.00 časova u Novosadskoj sinagogi, sa solistom, jednim od najistaknutijih umetnika svoje generacije, violončelistom Draganom Đorđevićem Suzukijem, pod dirigentskom palicom maestra i violončeliste Eduarda Gonzalesa.
Program koncerta donosi dela koja otkrivaju različite izraze romantičarskog duha: uvertiru Koriolan Ludviga van Betovena, snažnu tonsku dramu koja oslikava unutrašnji sukob između dužnosti i emocije; Koncert za violončelo i orkestar br. 1 Kamija Sen-Sansa, briljantno i lirsko delo koje spaja virtuoznost i eleganciju u francuskom stilu kao i Italijansku Simfoniju br. 4 Feliksa Mendelsona, prožetu svetlom, vedrinom i ritmovima juga, inspirisanu kompozitorovim boravkom u Italiji.
Ulaznice po ceni od 1200,00 dinara su u prodaji na blagajni Muzičke omladine Novog Sada (Katolička porta 2) svakog radnog dana od 9.00 do 13.00 časova ili onlajn na sajtu:
Studenti, đaci i penzioneri ostvaraju popust od 50% popusta na cenu kupljene ulaznice isključivo na blagajni Muzičke omladine Novog Sada.
Biografije dirigenta i soliste:
Rođen u Salamanci (Španija), Eduardo Gonzales Lopez studirao je violončelo na Visokoj školi Folkvang u Esenu (2002–2005) u klasi profesora Aleksandera Hilšofa. Godine 2004. dobio je prestižnu stipendiju Fondacije Aleksandar fon Humbolt, zahvaljujući kojoj je nastavio studije na Visokoj muzičkoj školi Robert Šuman u Diseldorfu.
Od 2013. godine obavlja dužnost šefa Odeljenja za gudačke instrumente na Konzervatorijumu Kastilja – La Manča u Albaseteu. Kao solista i kamerni muzičar nastupao je u Kini, Grčkoj, Nemačkoj, Ujedinjenom Kraljevstvu i Španiji. Trenutno svira na izuzetnom italijanskom violončelu iz 1935. godine, instrumentu graditelja Gaetana Zgarabota iz Parme.
Paralelno sa izvođačkom karijerom, usavršavao se i kao dirigent kod Rafaela Garsije Vidala, Migela Rome i Ketrin Magvajer. Danas je glavni dirigent i umetnički direktor orkestra Kamerata Kastilja–La Manča. Među nedavnim istaknutim
VOJVOĐANSKI SIMFONIJSKI ORKESTAR 21000 Novi Sad Zmaj Jovina 1 PIB: 106981911 Tel/fax: +381 21 6622731 imejl: vsimfonic@gmail.com broj: službeno
angažmanima izdvajaju se gostovanje sa orkestrom Iberakademi u Kolumbiji uz violinistu Kirila Trusova; koncerti u Španiji, Grčkoj i Austriji, kao i nastup sa Slovačkim radio orkestrom u Mocarteumu u Salcburgu (novembar 2024).
U okviru 2024/2025. koncertne sezone sa Kameratom Kastilja–La Manča, predvodio je i pet rasprodatih koncerata u pozorištu Teatro Cirko u Albaseteu.
Jedan od najautentičnijih umetnika svoje generacije, Dragan Đorđević Suzuki gradi karijeru kao solista, kamerni muzičar i profesor. Studirao je u Beogradu, Londonu i Esenu, a usavršavao se kod umetnika kao što su Miša Majski i članovi kvarteta „Alban Berg“. Najmlađi je profesor violončela na Fakultetu muzičke umetnosti u Beogradu i umetnički direktor festivala „Beogradski čelo fest“ i „Ravanelijus“.
Na poziv Valerija Gergijeva 2011. godine nastupa kao gostujući solo violončelista Simfonijskog orkestra Marijinskog teatra, nakon čega osvaja nagradu „Zagrebačkog koncert menadžmenta“, održava recital u novoj dvorani Marijinskog teatra u Sankt Peterburgu i sa kvartetom „Rubikon“ debituje na Londonskom gradskom festivalu.
Nastupao je u Velikoj Britaniji, Nemačkoj, SAD, Rusiji, Kini, Južnoj Koreji, Francuskoj, Holandiji, Švedskoj, Norveškoj, Belgiji, Austriji, Švajcarskoj, Turskoj, Rumuniji i Bugarskoj, na festivalima Bi-Bi-Si Proms, Ovr-su-Oazu, Londonskom gradskom i Oksfordskom prolećnom festivalu, „Đorđe Enesku“, Sionskom festivalu Šlomo Minca, Ohridskom letu, Arlemu-u, Kustendorf klasiku, Čelissimu, Bemus-u, ČelISTOK-u, Zagrebačkim letnjim večerima, Nomus-u, Kotorart-u i Beogradskom čelo festu.
Kao solista nastupao je sa orkestrima kao što su: Beogradska filharmonija, Simfonijski orkestar RTS-a, Simfonijski orkestar Bergiš, Kamerni orkestar Amade, Nacionalni orkestar rumunskog radija, Kamerni orkestar iz Bamberga, Kamerata Kastilje-La Manče, Simfonijski orkestar RTV Slovenije, Crnogorski simfonijski orkestar, Makedonska filharmonija, Vojvođanski simfonijski orkestar, Gudači Svetog Đorđa, Simfonijski orkestar Jugoistočne Evrope i Plevenska filharmonija.
Svoj umetnički izraz obogatio je saradnjom sa Julijanom Rahlinom, Itamarom Golanom, Maksimom Rizanovim, Romanom Simovićem, Nemanjom Radulovićem, Emilom Tabakovim, Manuelom Ernandesom Silvom, Džonom Adamsom, Leslijem Hauardom i drugim.
Kao profesor violončela redovno održava majstorske kurseve u Kini, Španiji, Švedskoj, Bugarskoj, Rumuniji, Sloveniji i zemljama regiona. Svira na violončelu koje su 1797. godine izradili Džejms i Henri Benks.

TEXAS FLOOD / COTTON PICKERS / MONDAY BLUES BAND // Dom omladine Beograda // 14.11.
2025-11-14 20:00 - 23:00 | Dom omladine Beograda, Makedonska 22, Beograd, Srbija
Dom omladine Beograda predstavlja veče vrhunskog domaćeg hard-bluza, u petak 14. novembra u sali Amerikana, s početkom od 20.00. Zvezde večeri biće Texas Flood, čiji se veliki beogradski koncert dugo očekivao, a u uvodu ove jedinstvene bluz svetkovine nastupiće i sjajne klupske atrakcije, grupe Cotton Pickers i Monday Blues Band.
Ograničen kontigent ulaznica po promotivnoj ceni od 1200 rsd dostupan je eFinity prodajnim mestima i onlajn. Redovna cena ulaznica iznosiće 1500 rsd.
Grupa Texas Flood je već godinama sinonim za brilijantnu svirku. Osnovani su 2006. godine i, predvođeni gitaristom i pevačem Nenadom Zlatanovićem, tokom skoro dve decenije duge karijere objavili su dva studijska, kao i jedan album uživo. Odsvirali su impresivan broj koncerata što im je donelo nezvaničnu titulu neprikosnovenih „kraljeva klubova“ i status grupe koja uvek pravi sjajnu atmosferu i žurku do jutra, gde god da nastupa. Texas Flood će 14. novembra promovisati svoj prvi album snimljen uživo, „Live at Dom omladine“, upravo tamo gde je i nastao – pred publikom u Amerikani.
Ovo izdanje predstavlja najbolje svedočanstvo o njihovoj energiji na bini i opravdanoj reputaciji koncertnih miljenika domaće publike. Od grupe Texas Flood počinje moderna epoha na beogradskoj i srpskoj bluz sceni, a album uživo snimljen u DOB-u predstavlja vrhunac dosadašnjeg rada benda u koncertnom formatu. Širokoj publici Texas Flood su postali poznati posle sjajnog nastupa ispred legendarnih ZZ Top u Beogradskoj Areni 2009. za 15000 ljudi, što je jedan od nezaboravnih trenutaka domaće rok scene. Posle pravovernog debija „Grinnin’ In Your Face“ (2009), na ploči „Tražim ljude kao ja“ su u bluz maniru uspešno obradili klasike jugoslovenskog rokenrola. Tokom svih ovih godina Texas Flood su uspešno čuvali visoke profesionalne standarde sviračkog umeća koje su sami postavili, posebno kad su u pitanju njihovi fenomenalni nastupi, nošeni erupcijom emocija.
Cotton Pickers, izuzetan hard-blues sastav iz Mladenovca, premijerno će publici predstaviti svoj novi, dugoočekivani projekat „Pickin’ Out Strong“. Grupa je formirana još 2004. godine, a od samog početka postavu čine: Jovan Stepić (gitara i vokal), Ivan Stepić (bas gitara) i Uroš Ugrinović (bubnjevi). Do danas, nastavljaju da oduševljavaju svojim sjajnim autorskim pesmama i energičnim nastupima, nabijenim emocijama. Njihov električni hard bluz, u stilu velikih majstora, s lakoćom podiže publiku na noge i tera je na ples. Debi album „Slaughterhouse Blues“ (2012, Long Play Records) bio je i kritički i slušalački uspešan – osvojio je nagradu Radio Beograda 202 za najbolji debitantski album po glasovima publike.
Ove godine započeli su novu fazu karijere kroz saradnju sa izdavačkom kućom Menart Srbija. Tim povodom reizdat je njihov prvenac, koji je sada dostupan na svim digitalnim platformama. Trenutno privode kraju rad na drugom studijskom albumu, koji će biti objavljen do kraja godine i doneće deset potpuno novih pesama. Ako volite iskren, energičan bluz-rok, Pikersi su bend koji ne smete da propustite! Tokom prethodnih dvadeset godina, zvuk benda Cotton Pickers – snažan, sirov i osećajan – oslonjen na bluz i rok korene, profilisao se kroz autorski rad i preko stotinu koncertnih nastupa u zemlji i inostranstvu.
Publika ih pamti kao energične izvođače sa festivala kao što su Zaječarska gitarijada (pobednici 2011), Nišvil, Beer Fest, Fort Blues Rock Festival, kao i mnogih međunarodnih događaja – od Izola Blues Festivala (Slovenija) do Jerry Ricks Blues Festivala (Hrvatska) i Deva Jazz Festivala (Rumunija). Svoju reputaciju vrhunskog koncertnog benda, Cotton Pickersi još jednom će potvrditi pred domaćom publikom na sceni sale Amerikana u Domu omladine Beograda.
Monday Blues Band je sastav koji stoji iza jednog od najuspešnijih i najdugovečnijih muzičkih programa Doma omladine Beograda. Priča o Monday Blues programu počela je u maju 2017. godine, kada su Aleksandar Đukić i Bojan Vulin održali prvi nastup kao duet na Platou Milana Mladenovića. Njihov koncert označio je početak dugovečne programske inicijative Doma omladine, u okviru koje je održano 100 koncerata.
Tokom proteklih osam godina, u okviru Monday Blues programa, nastupile su brojne istaknute domaće bluz grupe, a često su za ove koncerte okupljani i posebni ad hoc sastavi. Sam program je postao prepoznatljiv brend Doma omladine Beograda, koji publici svih generacija približava kvalitetan, iskren i žanrovski autentičan bluz. Mnogi su upravo na ovim koncertima prvi put čuli bluz i odmah postali njegova verna publika. Iz originalnog dueta Đukić & Vulin vremenom je nastao Monday Blues Band, koji će nastupiti u sastavu: Aleksandar Đukić (bas, vokal), Bojan Vulin (gitara), Milan Petrović (klavijature) i Željko Janković (bubnjevi).

Helena Hauff // Drugstore // 14.11.
2025-11-14 23:00 - 23:30 | Drugstore, Bulevar Despota Stefana 115, Beograd, Srbija
U petak, 14. novembra, beogradski klub Drugstore postaje domaćin jedne od najposebnijih figura svetske elektronske scene – Helena Hauff dolazi u Beograd!
Helena Hauff je poznata po svom beskompromisnom pristupu muzici i setovima koji kombinuju sirovi elektro, acid i techno, izvođenim isključivo na vinilu. Njena muzika je energična, nepredvidiva i snažna, baš kao i njen nastup – iskustvo koje pomera granice klupskog doživljaja. Kao bivša rezidentkinja legendarnog Golden Pudel kluba u Hamburgu i prva žena koja je izdala miks album za kultnu Fabric seriju, Helena zauzima posebno mesto u savremenoj klupskoj kulturi.
Helenino prvo izdanje, EP „Actio Reactio“, pojavilo se 2013. godine, dok je debitantski album „Discreet Desires“ (2015, Werkdiscs) dospeo na listu 20 najboljih elektronskih albuma godine po izboru magazina Rolling Stone. Godine 2017. postala je prva žena koja je osvojila prestižnu titulu BBC Radio 1 Essential Mix godine, čime je potvrdila svoj status jedne od najznačajnijih figura svetske elektronske scene. Helena danas vodi i sopstvenu izdavačku kuću Return to Disorder.
Nemačka di-džejka i producentkinja iz Hamburga poznata je po minimalističkim techno i electro trakama snimljenim isključivo pomoću analogne opreme, a inspiraciju crpi iz acid housea, EBM-a i industrijskog zvuka.
Publiku u Beogradu očekuje mračno, energično i potpuno autentično iskustvo – Helena Hauff će 14. novembra u klubu Drugstore prirediti veče koje će zadovoljiti i najzahtevnije ljubitelje underground zvuka. Program počinje u 23 časa.
Ulaznice po ceni od 1.590 dinara dostupne su putem sajta Cooltix.rs, a broj mesta je ograničen, pa se preporučuje da ih obezbedite na vreme.

ФOMO - Adam Ten // Hangar Luke Beograd // 15.11.
2025-11-15 22:00 - 23:30 | Hangar 1 Luka Beograd, Beograd, Srbija
Kada je reč o elektronskoj muzici, ФОМО je ime broj jedan u Beogradu, događaj koji diktira ritam, svako izdanje pretvara se u jedinstveno iskustvo koje pravi ljubitelji klabinga ne propuštaju.
Ovog 15. novembra, Hangar u Luci Beograd pretvara se u mesto muzičkog spektakla. Najtraženiji DJ i producent Adam Ten dolazi sa svojim premijernim setom prvi put u naš grad. Ovaj istaknuti umetnik, sa svojim jedinstvenim zvukom, osvojio je plesne podijume širom sveta i obećava noć ispunjenu energijom, emocijama i nezaboravnim muzičkim putovanjem koje će obeležiti sezonu.
Uz njega, beogradsku publiku vodiće i istaknuta imena domaće scene : Andrew Meller, Nemax i Tomae, čiji setovi garantuju savršenu ravnotežu između internacionalnog i lokalnog muzičkog izraza, u skladu sa energijom beogradskog stila.

Adam Ten, jedan je od najistaknutijih talenata savremene elektronske scene, izvođač koji je nastupao na najpoznatijim svetskim festivalima i klubovima, uključujući Burning Man, Coachella, Circoloco, Fabric London, Pacha Ibiza, DC10 i Space Miami, Adam Ten je postao globalno prepoznatljivo ime.
Kao producent, potpisao je izdanja za prestižne etikete poput Diynamic, Crosstown Rebels, Higher Ground i Disco Halal. Njegov label Maccabi House, koji vodi zajedno sa Mita Gamijem, redefiniše house zvuk spajajući psihodelične i funky elemente. Sa više od 20 traka na Beatport Top 10, uključujući veliki hit Spring Girl koji je zauzeo prvo mesto 2023, Adam je danas jedan od najtraženijih producenata i izvođača na međunarodnoj sceni.
Andrew Meller je jedno od najtraženijih imena elektronske scene, globalno priznati producent i DJ čiji su setovi ispunjeni snažnom energijom i zaraznim melodijama. Njegova izdanja, objavljena za vodeće etikete poput Diynamic, Saved Records, Circus Recordings, Stereo Productions, Sola i mnogih drugih, redovno zauzimaju vrhove Beatport lista i donela su mu podršku velikana kao što su Solomun, Carl Cox, Nicole Moudaber i Paco Osuna.
Ogroman uspeh ostvario je 2018. godine sa „Reincarnation Mix“-om pesme Born Slippy grupe Underworld, koji je držao #1 poziciju na Beatport-u neverovatnih 50 dana. Njegovi kasniji EP-jevi, uključujući Demention, Summer of Love i Trilogy za etiketu Diynamic, dodatno su potvrdili njegov status jednog od vodećih producenata današnjice.
Kao izvođač, Meller je nastupao na festivalima i klubovima širom sveta – od EXIT-a, UNTOLD-a i Amsterdam Dance Eventa, do nastupa na Ibizi i rezidencije u dubrovačkom Culture Club Revelin-u, deleći binu sa imenima poput Solomuna, Hot Since 82 i Borisa Brejche. Pored uspešne karijere, Meller vodi i sopstvenu etiketu REWLER Records, posvećenu podršci talentovanim umetnicima i pomeranju granica elektronske muzike.

Tokom više od petnaest godina aktivnog rada Nemax je postao značajno ime regionalne elektronske scene, nastupajući na najpoznatijim festivalima i događajima poput EXIT festivala, Lovefesta, Unum Festivala, Epizode, Freshwave-a, Arsenal Festivala i mnogih drugih. Njegovi setovi, zasnovani na minimal i minimal-tech zvuku, odveli su ga sa beogradskih klubova do internacionalnih bina u Švajcarskoj, Italiji, Norveškoj, Poljskoj, Gruziji, Španiji, Rumuniji i Grčkoj.
Pored DJ karijere, Nemax je osnivač i booking menadžer kluba Kult u Beogradu, koji je prepoznat kao najbolji mali klub u regionu prema hrvatskoj nagradi Ambasador. Kult je brzo postao sinonim za vrhunski zvuk i savremeni pristup klabingu. Sa iskustvom od preko deceniju i po, Nemax ostaje jedan od ključnih aktera balkanske elektronske scene – umetnik, organizator i promotor koji oblikuje njen budući razvoj.
Beograđanin sa sedišten u Londonu, Tomae osvežava duh rejvova iz devedesetih kroz uticaj elementa deep, acid, minimal i tech hausa. Sa završenom muzičkom školom, kao i godinama provedenim na žurkama širom Evrope, razvio je intuitivan i razigran stil DJ-inga koji publici ne dopušta cupkanje u mestu.
Kao rezident britanskog Sweet Frequencies radija i član Kult Talents-a iz Beograda, nastupao je po svetskim klubovima poput ‘Ministry of Sound’ i ‘Egg’ u Londonu, na brodskim žurkama na Ibici, kao i širom srpske underground scene, uključujući Exit Love Fest.
Jedan od prvih članova kolektiva DVICA, zajedno sa porodicom i najbližim prijateljima gradi platformu na beogradskoj sceni koja neguje uradi sam’ duh i postepeno briše granice između lokalne autentičnosti i evropske klupske kulture.On ne doživljava muziku kao karijeru, već kao prostor slobode, utočište gde ego nestaje i ritam preuzima.
